R160 000 vir halfgerookte sigaarWinston Churchill (23 Augustus 1939) Foto: AP Photo Wat koop mens vir iemand wat alles het? Een welgestelde koper het $12 000 (ongeveer R160 000) vir ŉ halfgerookte sigaar opgedok by ŉ onlangse veiling, omdat dit aan Sir Winston Churchill behoort het. Die voormalige Britse eerste minister het die sigaar op 11 Mei 1947 by Le Bourget-lughawe in Parys gerook, het die Amerikaanse afslaers RR Auction gesê. William Alan Turner, ŉ lid van die vlugbemanning op dié dag, het dié klein stukkie geskiedenis, ongeveer 10 cm lank met ŉ rooi- en goudkleurige bandjie met Churchill se naam daarop, bewaar. “Hy het die sigaar in ŉ asbak gedoof toe hy aan boord gekom het, en ek het die oorskot bewaar,” het hy in ŉ handgeskrewe nota agterop ŉ foto wat die sigaar vergesel, geskryf. Die foto wys hoe Churchill op die vliegtuig klim, sigaar in die hand. “[Die sigaar] is ŉ integrale deel van Churchill se openbare beeld en ŉ wonderlike stukkie geskiedenis,” aldus die afslaers. Die koper se naam is nie bekend gemaak nie.